
Politika és vizuális kommunikáció Kínában

A dolgozat Xi Jinping kínai államelnök 11, interneten fellelhető televíziós újévi beszédének vizuális elemeit vizsgálja, kiemelve azok politikai üzenetközvetítő szerepét. A kutatás célja, hogy bemutassa, miként alakítja a hivatalos kínai kommunikáció Xi Jinping karakterét, és hogyan járulnak hozzá a politikai vizuális kommunikáció stratégiái a vezető személyi kultuszának építéséhez. Mindezt a vizuális diskurzuselemzés és a társadalomszemiotika eszközeivel.
Az I. fejezetben ismertetem a PVK definícióját és szakirodalmi hátterét. A II. fejezet a módszertant mutatja be. A III. fejezetben az újévi beszédek politikai kommunikációban elfoglalt szerepével foglalkozom, a IV. fejezetben ezek kínai történetéről, országon belüli kialakulásáról írok. Az V. fejezetben röviden felvázolom Xi Jinping politikai imázsát, a hivatalos médiumok által közvetíteni kívánt jellemrajzát. A VI. fejezetben térek rá Xi újévi beszédeinek vizuális elemzésére, kezdve az első benyomással, majd folytatva az állandó háttérelemek üzeneteivel. A dolgozat fő eredményeit tartalmazó konklúzió után a felhasznált irodalom listája következik, s az ezután következő függelékben találhatók az újévi beszédekről készült képek, illetve a Xi hátterében látható fényképek rövid ismertetése.
A kutatás eredményei rámutatnak, hogy a felhasznált tárgyak nem csupán dekorációs elemek, hanem tudatosan megkomponált üzeneteket közvetítenek a nézők számára. Egy részük statikus, változatlan (a zászló, a Nagy Falat ábrázoló festmény, a telefonok és a könyvek), egy részük viszont dinamikusan változó (fényképek), amelyek az adott év(ek) politikai klímájára vagy trendjeire reflektálnak Xi Jinping vonatkozásában.



